สำนักงานสลากกินแบ่งรัฐบาล ระบุ สลากรูปแบบใหม่ N3 และ L6 หากผ่านการพิจารณาจาก ครม.จะสามารถดำเนินการได้ภายใน 6 เดือน ราคาจำหน่ายจะอยู่ที่ระหว่าง 20 - 40 บาท
นายธนวรรธน์ พลวิชัย กรรมการและโฆษกคณะกรรมการสลากกินแบ่งรัฐบาล กล่าวถึงความคืบหน้าสลากรูปแบบใหม่ N3 และ L6 ว่า ขณะนี้ได้ดำเนินการแก้ไขรายละเอียดและเปิดรับฟังความคิดเห็นจากประชาชนเรียบร้อยแล้ว โดยจากนี้อยู่กระทรวงการคลังจะเสนอให้คณะรัฐมนตรี (ครม.)พิจารณาภายในสัปดาห์หน้า ซึ่งหากผ่านการพิจารณาจะสามารถดำเนินการได้ภายใน 6 เดือน ขณะที่ผลิตภัณฑ์ใหม่อย่างสลาก N3 นั้นมี 3 แนวทางที่ต้องพิจารณาเพิ่มเติม คือ ราคาจำหน่ายจะอยู่ที่ 20-40 บาท,การพิจารณาระบบการขาย โดยวิธีที่เร็วที่สุดคือ การขายผ่านแอปเป๋าตัง หรือจำหน่ายผ่านอุปกรณ์เคลื่อนที่ ซึ่งทั้ง 2 วิธี จะต้องมีการควบคุมผู้ขายสลาก N3 ว่า สามารถขายได้กี่หมายเลข โดยการจ่ายเงินรางวัล 2 ตัว ขั้นต่ำจะอยู่ที่บาทละ 70 บาท และพิจารณาระบบการคัดเลือกตัวแทน ซึ่งอาจเปิดลงทะเบียนใหม่ ยืนยันว่า สำนักงานสลากฯ ทำตามกฎหมาย เพื่อแก้ไขปัญหาสลากเกินราคา เชื่อจะช่วยให้มีสลากราคา 80 บาทบรรลุวัตถุประสงค์ได้ทั่วประเทศขณะที่ประเด็นข้อกังวลเรื่องการขึ้นรางวัลสลากกินแบ่งรัฐบาลที่มีการปั้มตราสัญลักษณ์จากร้านสลาก 80 บาท นั้น โฆษกคณะกรรมการสลากกินแบ่งรัฐบาล ยืนยันว่า ยังสามารถนำสลากใบไปขึ้นเงินรางวัลได้ตามปกติ แต่เตือนว่า กรณีซื้อช่วงต่อจากคนเร่ขายที่ไม่ใช่ร้านสลาก 80 บาท แล้วถูกรางวัลใหญ่ เช่น รางวัลที่ 1 อาจไม่ได้เงินรางวัล หากคนที่ซื้อคนแรก ที่ระบบมีการบันทึกตัวตนและข้อมูลการจ่ายเงินไว้ในเป๋าตังเกิดไปแจ้งความอายัดสลากใบนั้น ทางสำนักงานสามารถปฏิเสธจ่ายรางวัลได้ สำหรับตัวเลขที่ปั้มอยู่บนสลากใบ เป็นการยืนยันว่า ถูกจำหน่ายจากร้านค้าที่อยู่ในโครงการสลาก 80 บาท โดยเลข 2 ตัวแรก จะเป็นรหัสจังหวัด 2 ตัวกลางจะเป็นรหัสอำเภอ ส่วน 3 ตัวท้ายจะเป็นรหัสร้านค้า